SKRIFTLIG FORESPØRGSEL E-1583/01

af Anne Jensen (ELDR) til Kommissionen

(1. juni 2001)

Om: EU-licitation af orgler

Danske orgelbyggere har vanskelige økonomiske vilkår, bl.a. fordi de er udsat for konkurrence på ulige vilkår. Den danske folkekirke skal nemlig udbyde køb af orgler i EU-licitation, mens f.eks. kirkerne i Sverige og Tyskland ikke skal foretage udbud.

Den danske folkekirkes køb af orgler sker for mindre midler betalt af folkekirkens medlemmer via en særlig kirkeskat, der fastsættes på baggrund af kirkens økonomiske behov i det pågældende provsti. De kommunale skatteforvaltninger forestår opkrævningen af kirkeskatten, der fordeles til de enkelte sogne. Her er det de lokalt valgte menighedsråd, der i praksis beslutter og forvalter købet af orglerne, indenfor de rammer myndighederne har fastsat - f.eks. hensyntagen til historiske værdier. I princippet er det vel det samme, der sker i Tyskland og i Sverige. Også her opkræves kirkeskat administreret af de offentlige skattemyndigheder, hvor midlerne fordeles til de enkelte menigheder, som forestår indkøbet af orgler.

Med denne praksis for udbud i EU-licitation er de danske orgelbyggere ofte forhindret i at byde på opgaver i Sverige og Tyskland, mens de er udsat for konkurrence på hjemmemarkedet fra udenlandske producenter, der måske selv har et hjemmemarked uden fri konkurrence.

Hvorledes synes Kommissionen dette harmonerer med filosofien bag opbygningen af det indre marked i EU?

Kan Kommissionen forklare, hvorfor denne forskelsbehandling finder sted? Vil Kommissionen tage initiativer til at sikre konkurrence på lige vilkår på dette område?

Svar afgivet på Kommissionens vegne af Frederik Bolkestein

(18. juli 2001)

Spørgsmålet om kontrakter om indkøb af orgler, hvis værdi overstiger det fastsatte tærskelbeløb, er omfattet af Rådets direktiv 93/36/EØF af 14. juni 1993 om samordning af fremgangsmåderne ved offentlige indkøb(1) (herefter kaldet direktivet) afhænger af, om kontrakterne tildeles af en ordregivende myndighed, oftest i form af et offentligretligt organ i direktivets forstand.

Ved offentligretlig organ forstås ethvert organ:

- hvis opgave det er at imødekomme almenhedens behov, dog ikke på det industrielle eller forretningsmæssige område

- som er en juridisk person, og

- hvis drift enten for mere end halvdelens vedkommende finansieres af staten, regionale eller lokale myndigheder eller andre offentligretlige organer eller er underlagt disses kontrol, eller hvortil staten, regionale eller lokale myndigheder eller andre offentligretlige organer kan udpege mere end halvdelen af medlemmerne i administrations-, ledelses- eller tilsynsorganet.

Ser man på den danske folkekirkes retlige og finansielle stilling, står det klart, at folkekirken opfylder betingelserne for at være en ordregivende myndighed.

Som det fremgår af definitionen, er offentlig finansiering ikke nødvendigvis tilstrækkelig til, at det organ, der modtager finansieringen, falder ind under direktivets anvendelsesområde. Det skal undersøges, om denne offentlige finansiering udgør mere end halvdelen, jf. Domstolens dom af 3. oktober 2000 i sag C-380/98, Cambridge. Opfyldes denne betingelse ikke, skal det stadig undersøges, om de to andre betingelser i definitionens tredje led er opfyldt.

Med hensyn til situationen i Tyskland råder Kommissionen ikke over tilstrækkelige oplysninger til at kunne vurdere, om kirker i Tyskland er omfattet direktivet. Dette vil blive undersøgt snarest muligt.

Hvad angår Sverige skal det bemærkes, at der er sket en ændring i forholdet mellem den svenske stat og den svenske kirke. Dette har medført, at den svenske lovgivning om offentlige udbud for nyligt er blevet ændret, således at kirker kun anses for at være ordregivende myndigheder for så vidt angår indkøb i forbindelse med kirkens rolle som begravelsesmyndighed. Der sker i øjeblikket en vurdering af denne lovændring.

Kommissionen vil holde det ærede parlamentsmedlem underrettet om resultaterne af disse undersøgelser.

Der er - på grundlag af en søgning i den relevante database - gennemført en analyse af udbudsmeddelelser offentliggjort af kirker eller andre organer, som specifikt drejer sig om levering (eller bygning) af orgler. Denne analyse viser, at der i perioden 1995-2000 blev offentliggjort i alt 24 meddelelser om udbud: ti i Finland, fire i Danmark, tre i Frankrig, to i henholdsvis Østrig og Sverige samt én i henholdsvis Tyskland, Portugal og Det Forenede Kongerige. Ud af de 24 meddelelser blev ni offentliggjort i 2000 (fire i Finland, tre i Danmark samt én i henholdsvis Frankrig og Det Forenede Kongerige). Derudover kan der have været andre udbudsprocedurer, der omfattede orgler, men som ikke blev fundet under søgningen på grund af, at orglet f.eks. blot udgjorde en del af en samlet kontrakt om opførelse eller nyindretning af en kirke.

(1) EFT L 199 af 9.8.1993.